RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar il-funzjonament tad-Direttiva 2010/65/UE dwar il-formalitajiet ta’ rappurtar għal bastimenti li jaslu fi u/jew jitilqu minn portijiet tal-Istati Membri /* COM/2014/0320 final */





1. Introduzzjoni It-trasport marittimu għandu jikkonforma ma’ proċeduri amministrattivi kumplessi, skont firxa wiesgħa ta’ leġiżlazzjoni internazzjonali, tal-Unjoni Ewropea (UE) u nazzjonali fl-oqsma tad-dwana, it-tassazzjoni, l-immigrazzjoni, is-sigurtà u s-sikurezza, l-iskart, il-ħarsien tas-saħħa, eċċ. Għalhekk, l-awtoritajiet pubbliċi jirrikjedu li ma' kull wasla jew tluq ta' bastiment minn port, dak il-bastiment jipprovdi għadd ta' dokumenti u informazzjoni marbuta ma’ dawk l-oqsma. Dawn il-formalitajiet u l-proċeduri tagħhom ta' spiss jitqiesu bħala xogħol doppju li jieħu wisq ħin, li jirriżulta fi spejjeż u dewmien li jistgħu jnaqqsu l-attraenza tat-trasport bil-baħar. Fl-20 ta’ Ottubru 2010, ġiet adottata d-Direttiva 2010/65/UE dwar il-formalitajiet ta’ rappurtar għal bastimenti li jaslu fi u/jew jitilqu minn portijiet tal-Istati Membri[1] (id-Direttiva dwar il-Formalitajiet tar-Rappurtar). L-għan ta’ din id-Direttiva huwa li tissimplifika u tarmonizza xi wħud minn dawn il-proċeduri billi tistabbilixxi sistema tat-trażmissjoni elettronika standard tal-informazzjoni u billi tirrazzjonalizza l-formalitajiet ta’ rappurtar għall-bastimenti li jidħlu f’portijiet jew jitilqu minn portijiet tal-UE, biex b’hekk jitnaqqas il-piż amministrattiv għall-kumpaniji tat-trasport marittimu. Fil-prattika, dan ifisser li l-Istati Membri għandhom jaċċettaw it-twettiq ta’ dawn il-formalitajiet ta’ rappurtar - li huma inklużi fl-Anness tad-Direttiva - f’format elettroniku, kif ukoll it-trażmissjoni tagħhom permezz ta’ single window nazzjonali, sa mhux aktar tard mill-1 ta’ Ġunju 2015. L-Artikolu 15 tad-Direttiva jirrikjedi li l-Kummissjoni tirrapporta lill-Parlament Ewropew u lill-Kunsill dwar il-funzjonament ta’ din id-Direttiva, fost l-oħrajn dwar: · il-progress li jkun sar fl-armonizzazzjoni u l-koordinazzjoni tal-formalitajiet ta’ rappurtar, jiġifieri l-implimentazzjoni tas-"Single Window Nazzjonali" · id-disponibbiltà tad-dejta dwar it-traffiku / il-movimenti ta’ bastimenti fl-Unjoni, u/jew id-dħul f’portijiet ta’ pajjiżi terzi · il-fattibbiltà tal-evitar jew is-simplifikar tal-formalitajiet għall-bastimenti li jidħlu f’port ta' pajjiż terz jew żona libera · il-kompatibbiltà tas-Servizzi tal-Informazzjoni tax-Xmajjar mal-proċess tat-trażmissjoni tad-dejta elettronika · il-possibbiltà li s-simplifikazzjoni introdotta mid-Direttiva tiġi estiża biex tkopri t-trasport fil-passaġġi fuq l-ilma interni Dan ir-rapport se jindirizza dawn il-kwistjonijiet. Billi l-istabbiliment ta’ single window huwa r-rekwiżit ewlieni tad-Direttiva, dan se jiġi ttrattat f’taqsima separata (l-intestatura 3). Il-kwistjonijiet l-oħra ġew ittrattati taħt l-intestatura 4. Barra minn hekk, ir-rapport se jagħti informazzjoni dwar il-pjanijiet futuri bil-għan li jtejbu l-iskambju marittimu tal-informazzjoni u tas-simplifikazzjoni u t-tnaqqis tal-piż amministrattiv. Bħala tħejjija għal dan ir-rapport, ġie inkarigat konsulent biex jagħmel studju[2] dwar il-kwistjonijiet imsemmija hawn fuq. 2. Kuntest Id-Direttiva dwar il-Formalitajiet tar-Rappurtar ġiet proposta mill-Kummissjoni fil-qafas tal-Komunikazzjoni u pjan ta’ azzjoni bil-ħsieb li tiġi stabbilita żona Ewropea tat-trasport marittimu mingħajr konfini[3] li introduċiet politiki u azzjonijiet bil-għan li jarmonizzaw u jissimplifikaw il-proċeduri amministrattivi fit-tbaħħir fuq distanzi qosra, biex b’hekk jittejbu l-effiċjenza u l-kompetittività tat-trasport marittimu intra-UE. Ġiet stabbilita rabta bejn id-Direttiva dwar il-Formalitajiet tar-Rappurtar u d-Direttiva 2002/59/KE tal-Parlament Ewropew u tal-Kunsill li tistabbilixxi sistema għall-monitoraġġ u l-informazzjoni dwar it-traffiku tal-bastimenti fil-Komunità u li tħassar id-Direttiva tal-Kunsill 93/75/KEE[4], b’mod partikolari fir-rigward ta’ SafeSeaNet[5], is-Sistema tal-Unjoni ta’ Informazzjoni u Skambju Marittimu. L-informazzjoni rilevanti dwar ir-rappurtar ikollu jiġi skambjat permezz tas-sistema SafeSeaNet, li, minbarra li għandha funzjoni ta' sikurezza, tippermetti l-iskambju ta’ informazzjoni addizzjonali bil-għan tal-faċilitazzjoni tat-traffiku u t-trasport marittimu. Il-Blue Belt, inizjattiva reċenti li tikkumplimenta l-objettivi tad-Direttiva dwar il-Formalitajiet tar-Rappurtar, hija parti mill-Att dwar is-Suq Uniku II[6], u titlob għall-ħolqien ta’ Suq Uniku li jkun tabilħaqq uniku għat-trasport marittimu billi l-prodotti tal-UE li jinġarru bejn il-portijiet tal-UE ma jibqgħux soġġetti għall-formalitajiet amministrattivi u doganali li japplikaw għal prodotti li jaslu minn portijiet barranin. B’mod aktar speċifiku, il-Komunikazzjoni dwar il-Blue Belt[7] tipprevedi l-introduzzjoni ta’ manifest doganali elettroniku armonizzat għall-merkanzija, l-hekk imsejjaħ eManifest, li jimmira li jiffaċilita aktar it-trasport marittimu għal bastimenti li jidħlu f’portijiet tal-UE, u fl-istess ħin toħloq armonizzazzjoni u tnaqqas il-piż amministrattiv. 3. L-implimentazzjoni tas-"Single Windows" Nazzjonali Il-kunċett tas-single window huwa r-rekwiżit ewlieni għall-implimentazzjoni tad-Direttiva dwar il-Formalitajiet tar-Rappurtar. Is-single window: · għandha tkun il-post fejn l-informazzjoni kollha tiġi rrappurtata darba u ssir disponibbli lill-awtoritajiet kompetenti tal-Istati Membri f’diversi oqsma, jiġifieri l-awtoritajiet tal-port, tad-dwana, tas-sigurtà, tas-saħħa u tal-kontroll tal-fruntieri, · torbot SafeSeaNet, e-Customs u sistemi elettroniċi oħrajn, u · għandha tkun interoperabbli, aċċessibbli u kompatibbli mas-sistema SafeSeaNet u, fejn applikabbli, mas-sistemi pprovduti fid-Deċiżjoni 70/2008/KE tal-Parlament Ewropew u tal-Kunsill dwar ambjent mingħajr karti għad-dwana u l-kummerċ[8]. 3.1. Stat preżenti 3.1.1. L-armonizzazzjoni u l-koordinazzjoni tal-formalitajiet tar-rappurtar li nkisbu fl-Artikolu 3 tad-Direttiva dwar il-Formalitajiet tar-Rappurtar fil-livell tal-Istati Membri L-Artikolu 3(1) tad-Direttiva dwar il-Formalitajiet tar-Rappurtar jgħid li kull Stat Membru għandu jieħu miżuri biex jiżgura li l-formalitajiet tar-rappurtar jiġu rikjesti b’mod armonizzat u kkoordinat f’dak l-Istat Membru. L-Istati Membri kollha ttrasponew id-Direttiva u ħadu inizjattivi għall-implimentazzjoni ta’ "single window” marittima nazzjonali. Madankollu, hemm varjetà konsiderevoli ta’ (1) kunċetti, sistemi u ambjenti ta’ single window, (2) approċċi għall-ħolqien ta' single window, u (3) l-istat attwali tal-iżvilupp fl-Istati Membri. Xi Stati Membri qed jistennew li l-ispeċifikazzjonijiet tekniċi jiġu ffinalizzati (ara isfel); Stati Membri oħra jimmodernizzaw, joħolqu interkonnessjonijiet jew jibnu mill-ġdid l-infrastruttura nazzjonali eżistenti tal-formalitajiet tar-rappurtar tagħhom sabiex joħolqu s-"single window” nazzjonali tagħhom skont id-Direttiva. Huma involuti awtoritajiet pubbliċi u partijiet interessati privati differenti f’diversi oqsma ta’ politika (fost l-oħrajn il-qasam marittimu, tad-dwana, tas-saħħa u tal-kontroll tal-fruntieri). Dan jirriżulta fi proċess kumpless ta' implimentazzjoni u koordinazzjoni. Jinħtieġu sforzi sostanzjali fil-livell tal-Istat Membru biex dawn il-partijiet kollha jiġu involuti kontinwament u biex ikun hemm koordinazzjoni koerenti u effettiva. Barra minn hekk, l-Istati Membri, għalkemm f'livelli differenti, qed jiffaċċjaw l-isfidi li ġejjin: · L-impatt tal-implimentazzjoni fuq il-baġit disponibbli u l-proċessi ta’ bbaġitjar tal-Istati Membri u l-partijiet interessati involuti · Tħassib u/jew diffikultajiet legali rigward l-iskambju ta’ informazzjoni kunfidenzjali/sensittiva u l-garanzija tal-kwalità tad-dejta · L-ispeċifikazzjonijiet tekniċi għadhom mhux żviluppati jew għadhom mhux żviluppati biżżejjed fil-livell tal-UE · L-iskeda tal-implimentazzjoni, marbuta wkoll mal-iżvilupp tal-eManifest fil-kuntest tal-Blue Belt (ara isfel) L-industrija tat-tbaħħir ġibdet l-attenzjoni lejn ir-riskju li, fin-nuqqas ta’ aktar standards ta' interoperabbiltà u n-nuqqas ta’ armonizzazzjoni tal-informazzjoni rikjesta fil-livell nazzjonali, is-sistemi tas-"single window” nazzjonali żviluppati mill-Istati Membri jistgħu jispiċċaw ikunu pjuttost differenti minn xulxin, u dan jista' jirrikjedi l-iżvilupp ta’ interfaċċji speċifiċi għall-industrija biex tikkomunika ma' kull sistema tal-Istati Membri, u b’hekk jiżdiedu l-ispejjeż ta’ implimentazzjoni u jitnaqqsu l-benefiċċji għall-industrija. 3.1.2. L-armonizzazzjoni u l-koordinazzjoni tal-formalitajiet tar-rappurtar li nkiseb bl-Artikolu 3 tad-Direttiva dwar il-Formalitajiet tar-Rappurtar fil-livell tal-UE Skont l-Artikolu 3(2) tad-Direttiva dwar il-Formalitajiet ta’ Rappurtar, il-Kummissjoni, f’kooperazzjoni mal-Istati Membri, għandha tiżviluppa mekkaniżmi għall-armonizzazzjoni u l-koordinazzjoni tal-formalitajiet ta’ rappurtar fl-Unjoni. Madankollu, ta’ min jinnota li d-Direttiva ma tipprovdix għal proċeduri speċifiċi li jistgħu jirriżultaw f’atti vinkolanti biex jinċentivaw l-armonizzazzjoni. Għal dan l-għan, il-Kummissjoni stabbiliet il-Grupp ta’ Esperti dwar is-simplifikazzjoni marittima u s-servizzi tal-informazzjoni elettronika, il-“Grupp eMS”, bil-għan li jappoġġja lill-Istati Membri fl-implimentazzjoni tad-Direttiva dwar il-Formalitajiet tar-Rappurtar b’mod koordinat. Barra minn hekk, il-grupp jilqa’ osservaturi minn assoċjazzjonijiet ta’ partijiet interessati ewlenin. L-organizzazzjoni tal-grupp eMS hija spjegata fl-Anness I. Id-Direttiva hija implimentata fuq il-bażi ta’ approċċ b'fażijiet differenti: (1) Fażi 1: L-iżvilupp tal-ispeċifikazzjonijiet funzjonali (2) Fażi 2: L-iżvilupp tal-ispeċifikazzjonijiet tekniċi (3) Fażi 3: L-implimentazzjoni teknika (4) Fażi 4: Ittestjar (5) Fażi 5: Il-fażi operattiva inizjali Fl-Anness II hemm deskrizzjoni dettaljata tal-fażijiet differenti. Fl-iskeda oriġinali kien previst li l-ispeċifikazzjonijiet funzjonali komuni (fażi 1) jiġu żviluppati matul l-2012 u l-2013 u l-ispeċifikazzjonijiet tekniċi (fażi 2) jiġu żviluppati sal-aħħar tal-2013. Bħalissa, ġew stabbiliti speċifikazzjonijiet funzjonali mis-sottogruppi relevanti għal kważi n-notifiki speċifiċi kollha identifikati fl-Anness tad-Direttiva dwar il-Formalitajiet tar-Rappurtar. Għadd ta’ dejta u kwistjonijiet komuni li għandhom dimensjoni orizzontali ġew identifikati, riveduti u armonizzati fuq livell orizzontali. Is-sottogrupp dwar l-immappjar tad-dejta u l-funzjonalitajiet ippropona sett ta’ dejta armonizzata li għandha tiġi pprovduta fit-twettiq tar-rekwiżiti tad-Direttiva, iżda l-ħidma għad trid tiġi ffinalizzata. S'issa r-Regoli tan-Negozju għall-Formola FAL Nru 2 (Dikjarazzjoni tal-Merkanzija) u l-Manifest tat-Tagћbija għadhom ma ġewx żviluppati u lanqas ma ġew ikkunsidrati fl-eżerċizzju tal-immappjar tad-dejta, sabiex ma jitfixkilx l-iżvilupp mis-servizzi tal-Kummissjoni tal-ispeċifikazzjonijiet għall-eManifest. Dan l-eManifest, li għandu jiġi ddepożitat permezz tas-single window nazzjonali, huwa parti mill-inizjattiva Blue Belt. Billi l-proċess kollu ta’ armonizzazzjoni għandu jwassal għal definizzjonijiet u formati tad-dejta komuni li huma meħtieġa fil-formalitajiet differenti, is-servizzi tal-Kummissjoni se jagħmlu ħilithom biex jarmonizzaw l-ispeċifikazzjonijiet tekniċi tal-manifest tat-tagћbija elettroniku armonizzat u tal-formalitajiet ta’ rappurtar oħrajn miġbura skont id-Direttiva 2010/65/UE. L-eManifest għadu qed jiġi diskuss. Il-fażi tal-implimentazzjoni teknika bdiet fil-bidu tal-2014, iżda xi Stati Membri qed jistennew biex jibdew l-implimentazzjoni malli jitlestew l-ispeċifikazzjonijiet funzjonali u tekniċi. Tabilħaqq, skont dan t'hawn fuq, l-ispeċifikazzjonijiet tekniċi, jiġifieri d-definizzjonijiet tad-dejta u l-formati tad-dejta, ġew żviluppati biss għall-formalitajiet koperti minn speċifikazzjonijiet funzjonali miftiehma. Għad hemm xi xogħol xi jsir. Dan jista’ jkollu impatt fuq l-iskeda futura, peress li se jkun meħtieġ li s-sistemi jkunu lesti biex jiġu ttestjati fl-ewwel nofs tal-2015, sabiex il-fażi operattiva inizjali tkun tista’ tibda qabel l-1 ta’ Ġunju 2015. 3.1.3. Proġetti ta' appoġġ Sabiex tiffaċilita aktar l-implimentazzjoni tad-Direttiva dwar il-Formalitajiet tar-Rappurtar, il-Kummissjoni nediet il-proġetti ta' dimostrazzjoni AnNa u IMP li jiġbru għadd ta’ Stati Membri. 3.1.3.1. Il-proġett ta' dimostrazzjoni IMP Il-proġett ta' dimostrazzjoni IMP, b’baġit ta’ EUR 700 000, jimplimenta l-azzjoni 3.1 dwar l-evoluzzjoni ta’ SafeSeaNet tal-programm ta’ ħidma tal-Politika Marittima Integrata (IMP), u l-EMSA ngħatat ir-responsabbiltà għalih. L-iskop tal-proġett ta' dimostrazzjoni huwa l-iżvilupp ta’ komponenti ta' softwer u ta' servizz biex jintużaw fl-appoġġ tal-Istati Membri parteċipanti (il-Bulgarija, il-Greċja, l-Italja, Malta u r-Rumanija) u n-Norveġja fl-implimentazzjoni tas-soluzzjoni tagħhom għas-single window nazzjonali f’konformità mad-Direttiva dwar il-Formalitajiet tar-Rappurtar. Dan jippermetti lill-Istati Membri parteċipanti jiffrankaw l-ispejjeż u l-ħin meħtieġa għall-implimentazzjoni tas-single window nazzjonali billi jerġgħu jużaw u jintegraw il-komponenti, mibnija ċentralment mill-proġett, fis-sistemi nazzjonali tagħhom stess. Ir-riżultat ewlieni tal-proġett huwa d-disinn u l-implimentazzjoni ta’ prototip ta’ soluzzjoni ta’ single window nazzjonali li jittestja l-flussi tal-informazzjoni bejn: – l-industrija tat-tbaħħir (eż. l-aġent tal-bastiment/master/persuna awtorizzata kif xieraq) u s-single window nazzjonali – is-single window nazzjonali u l-awtoritajiet pubbliċi (is-sikurezza marittima, id-dwana, il-kontroll tal-fruntieri, is-saħħa, l-awtoritajiet tal-port u oħrajn li jistgħu jkunu identifikati), u – is-sistema SafeSeaNet ċentrali u s-single window nazzjonali L-ewwel verżjoni tal-prototip ġie rilaxxat u ttestjat matul l-2013. Din il-verżjoni offriet il-possibbiltà li jiġu ssodisfati l-formalitajiet ta’ rappurtar permezz ta’ interfaċċja armonizzata. L-istruttura u l-formati tad-dejta użati kienu bbażati fuq ir-riżultati tal-ħidma tas-sottogrupp "Immappjar tad-dejta u funzjonalitajiet" tal-EMS. It-tieni verżjoni tal-prototip fiha interfaċċji mal-awtoritajiet pubbliċi għall-jipproċessar tal-informazzjoni li tasal mill-bastiment mil-fornituri tad-data tal-bastiment u għar-reġistrazzjoni tad-deċiżjonijiet rilevanti, u mill-bidu tal-2014 seta' jsir skambju ta’ informazzjoni ma' SafeSeaNet. Huma previsti xi żviluppi oħrajn matul l-2014, u l-aħħar fażi tal-proġett mistennija tkompli sa Novembru 2014. 3.1.3.2. Il-proġett AnNa[9] AnNa (abbrevjazzjoni ta' "Advanced National Networks for Administrations") huwa proġett magħżul mis-Sejħa Pluriennali tal-2012 "Awtostradi tal-Baħar" tat-TEN-T, b’baġit ta’ EUR 37 076 000 u li beda fl-2012 u se jispiċċa fl-2015, u għandu l-għan li jappoġġja l-implimentazzjoni effettiva tad-Direttiva dwar il-Formalitajiet tar-Rappurtar. Il-proġett jimmira li jappoġġa l-iżvilupp sostenibbli u effettiv tas-single windows nazzjonali b'mod konformi mad-Direttiva (pereżempju bl-appoġġ tal-integrazzjoni tas-sistema bbażata fuq l-ICT fl-iżvilupp tas-single window marittima). Erbatax-il Stat Membru (il-Belġju, il-Bulgarija, Ċipru, il-Greċja, Franza, l-Italja, il-Latvja, il-Pajjiżi l-Baxxi, il-Portugall, ir-Rumanija, is-Slovenja, Spanja, l-Isvezja u r-Renju Unit) huma parteċipanti attivi fil-proġett; Sitta oħrajn (il-Kroazja, id-Danimarka, il-Ġermanja, l-Irlanda, il-Finlandja u Malta) għandhom status ta’ osservaturi[10]. Diversi organizzazzjonijiet tal-partijiet interessati marittimi[11] huma assoċjati mal-proġett. AnNa jaħdem minn isfel għal fuq, billi jgħin lill-amministrazzjonijiet nazzjonali jibnu s-single windows marittimi tagħhom, u jappoġġja l-integrazzjoni (tas-sistema) fi ħdan is-single windows marittimi nazzjonali u bejniethom (ship-to-shore u bejn id-diversi servizzi u amministrazzjonijiet) billi jibni fuq il-ħtieġa li: · jagħmel l-aħjar użu mid-data u l-mudelli tad-dejta (internazzjonali) li huma diġà disponibbli; · jidentifika b’mod ċar liema dejta tinħtieġ mill-awtoritajiet pubbliċi (skont il-liġi) u mill-operaturi fil-katina loġistika; · jidentifika kif id-dejta tista’ terġa’ tintuża; · jinkorpora il-perspettiva "fit-tul”; dan ifisser li x-xogħol u l-investimenti għandhom ikollhom valur għall-flus (anki f’rabta mal-investimenti magħmulin fis-sistemi tal-komunità tal-port), u għandhom ikunu marbuta mal-implimentazzjoni tal-aġenda tal-politika Ewropea tat-trasport, fost l-oħrajn l-għanijiet tal-eFreight u l-eCustoms. · jiżviluppa qafas li jipprovdi lista ta’ miżuri fattibbli (inklużi l-perspettiva internazzjonali tagħhom). Qed jiġu żviluppati rekwiżiti funzjonali u tekniċi kif ukoll pjan ġenerali interim għar-rekwiżiti minimi tad-Direttiva u karta strateġika li tiddeskrivi l-perspettivi tal-organizzazzjonijiet differenti tal-partijiet interessati. Fil-fażi li jmiss se jiġu varati xi proġetti pilota sabiex jittestjaw il-kunċetti u l-ideat differenti tal-implimentazzjoni tad-Direttiva. Sabiex ma jkunx hemm duplikazzjonijiet jew attivitajiet kontradittorji mal-attivitajiet tal-grupp tal-eMS, ir-riżultati tal-proġett AnNa jiġu ppreżentati u vvalidati mill-grupp tal-EMS. Il-proġett ta' dimostrazzjoni IMP kif ukoll il-proġett AnNa għandhom l-għan li jwieġbu għall-ħtiġijiet esperjenzati minn xi Stati Membri li jimplimentaw id-Direttiva dwar il-Formalitajiet tar-Rappurtar. Ix-xogħol li sar fil-kuntest tal-proġett ta' dimostrazzjoni IMP u l-proġett AnNa jitqies bħala valur miżjud għall-ħidma tas-(sotto)grupp(i) tal-eMS għall-implimentazzjoni ġenerali tad-Direttiva dwar il-Formalitajiet tar-Rappurtar, dejjem jekk jiġu kkoordinati b’mod xieraq u konsistenti. 4. Rekwiżiti oħra ta’ rappurtar skont l-Artikolu 15 4.1. Id-disponibbiltà tad-dejta dwar it-traffiku/il-movimenti tal-bastimenti fl-Unjoni u/jew id-dħul f’port ta’ pajjiż terz jew f’żona libera Illum m’hemmx informazzjoni dettaljata disponibbli dwar kemm hemm traffiku/movimenti ta’ bastimenti minn port tal-UE għall-ieħor, jew ta’ bastimenti li jidħlu b'mod intermedjat f’portijiet ta’ pajjiżi terzi jew f'żoni ħielsa. L-organizzazzjonijiet tal-partijiet interessati bħal ECSA u WSC jgħidu li l-maġġoranza l-kbira tal-bastimenti li jbaħħru fl-ilmijiet tal-UE jidħlu b'mod intermedjat f’port ta’ pajjiż terz, iżda ma hemmx dejta eżatta disponibbli pubblikament, la fuq il-volumi tal-merkanzija u lanqas fuq il-frekwenza tat-traffiku. L-informazzjoni kollha fuq il-merkanzija tista' tinstab fil-manifest tal-merkanzija evidenti. Id-dejta dwar il-merkanzija tintbagħat lid-dwana għal skopijiet finanzjarji u oħrajn lill-portijiet/terminali għal raġunijiet operattivi. Id-dejta tiġi skambjata fuq bażi kunfidenzjali għal dawn l-għanijiet speċifiċi, u tista’ tintuża għal għanijiet oħra biss bil-permess espliċitu tal-persuna jew l-awtorità li tkun ipprovdietha. L-Istati Membri huma obbligati jipprovdu dejta dwar il-merkanzija lill-Kummissjoni (Eurostat) imma din id-dejta tista' tintuża biss għall-iskopijiet definiti fid-Direttiva 2009/42/KE tal-Parlament Ewropew u tal-Kunsill tas-6 ta’ Mejju 2009 dwar il-prospetti statistiċi fir-rigward tat-trasport ta’ merkanzija u passiġġieri bil-baħar[12]. Id-dejta dwar it-trasport marittimu fil-livell ta' "port għal port" titqies bħala kunfidenzjali mill-Grupp ta’ Ħidma dwar l-Istatistika tat-Trasport Marittimu[13]. Minflok, l-istatistika dwar il-volumi tal-merkanzija titqassam mill-Eurostat fuq il-livell aggregat ta' "port għal żona kostali marittima". Hemm ukoll statistikta oħra disponibbli pubblikament, iżda hija ġenerali wisq (ma tinvolvix trasport tal-merkanzija speċifiku) u/jew mhijiex marbuta ma’ dejta dwar il-movimenti tal-bastimenti. Id-dejta dwar il-moviment tiġi inkorporata fil-formalitajiet tar-rappurtar (rekwiżiti ta' notifika tas-sigurtà tal-port, notifika ta’ merkanzija perikoluża abbord il-bastimenti, eċċ.) jew tista' tinkiseb permezz ta’ sistemi ta’ traċċar bħas-Sistemi ta’ Identifikazzjoni Awtomatiċi (Automatic Identification Systems, AIS)[14] u s-Sistemi ta’ Identifikazzjoni u Traċċar mill-Bogħod (Long Range Identification and Tracking Systems, LRIT)[15]. Hemm ftit studji disponibbli b'dejta analizzata dwar il-movimenti għal ċertu reġjun, ċerti tipi ta’ bastimenti jew ċerti perjodi, iżda dawn mhumiex biżżejjed biex jinkiseb għarfien dwar in-numru tal-movimenti tal-bastimenti fl-UE u lejn u minn portijiet ta’ pajjiżi terzi jew żoni ħielsa. Fil-livell tal-portijiet jew it-terminali saru studji (b’suċċess) li jorbtu l-movimenti tal-bastimenti mat-traffiku tal-port/tal-merkanzija. Għalkemm fit-teorija għandu jkun possibbli li jitqabblu eż. id-data AIS mad-dejta dwar il-merkanzija, tkun biċċa xogħol diffiċli ħafna li ssir fil-livell tal-UE. L-ammont ta’ dejta fid-databases AIS huwa enormi u l-ksib tad-dejta tal-merkanzija mill-portijiet mhux faċli minħabba raġunijiet ta’ kunfidenzjalità. It-tixrid ġenerali ta’ dejta minn port għal port dwar il-volumi tal-merkanzija miġbura fi ħdan il-qafas tad-Direttiva 2009/42/KE jmur kontra l-prinċipji tal-kunfidenzjalità tad-dejta fil-Kodiċi ta’ Prattika tal-Istatistika Ewropea, kif ukoll fil-qafas legali tal-Eurostat u tal-awtoritajiet tal-istatistika nazzjonali. Madankollu, ir-riċerkaturi prekwalifikati jistgħu jaċċessaw il-mikrodejta kunfidenzjali għal għanijiet xjentifiċi, dejjem jekk jimxu mal-linji gwida tal-Eurostat dwar dan it-tip ta' aċċess. Potenzjalment tista' tinkiseb dejta dettaljata dwar il-movimenti tal-bastimenti bl-informazzjoni mill-AIS. L-informazzjoni tista’ wkoll tinġabar abbażi tal-formalitajiet tar-rappurtar dwar it-tbaħħir u, fil-futur, fuq eManifest. 4.2. Il-fattibbiltà tal-evitar jew is-simplifikar tal-formalitajiet għall-bastimenti li jidħlu f’port ta' pajjiż terz jew f'żona libera Għalkemm ġew introdotti simplifikazzjonijiet fil-passat, il-proċeduri amministrattivi għat-trasport marittimu spiss jitqiesu li huma kumplessi bla bżonn, li m'għadhomx relevanti u li mhux armonizzati bejn l-Istati Membri u l-portijiet. Konsegwentement, mhux dejjem jiġi użat il-potenzjal sħiħ tat-trasport bil-baħar. Hija prevista faċilitazzjoni ulterjuri sinifikanti bl-introduzzjoni tal-inizjattiva Blue Belt, li se tippermetti lill-bastimenti joperaw b’mod ħieles fis-suq intern tal-UE bl-inqas piż amministrattiv, inklużi s-simplifikazzjoni u l-armonizzazzjoni tal-miżuri doganali għat-trasport marittimu meta l-bastiment ikun daħal ukoll f’portijiet ta’ pajjiżi terzi. Meta l-merkanzija tal-Unjoni titqiegħed fuq bastiment li jbaħħar barra l-limitu territorjali ta’ 12-il mil nawtiku, l-istatus tal-merkanzija jinbidel awtomatikament għal merkanzija mhux tal-Unjoni, u l-merkanzija kollha tiġi trattata bħala tali mal-wasla. Dan japplika anke jekk il-bastiment ikun sejjer lejn port ieħor tal-UE. Konsegwentement, mad-dħul ta’ bastiment f’port tal-UE, id-dwana tirrikjedi t-twettiq ta’ ċerti formalitajiet ta’ rappurtar, is-sottomissjoni ta’ dikjarazzjonijiet, il-prova tal-istatus tal-Unjoni fejn meħtieġ u informazzjoni oħra dwar il-merkanzija għall-prodotti li għandhom jiġu żbarkati; mal-wasla tal-bastiment f’portijiet tal-UE sussegwenti, il-merkanzija li għandha tiġi żbarkata tista' tkun suġġetta għall-istess kontrolli jew għal kontrolli simili. Fil-Komunikazzjoni Blue Belt, issir referenza għal żewġ miżuri legali li għandhom jiġu proposti mill-Kummissjoni. L-ewwel waħda, aktar simplifikazzjoni tal-iskema għat-tħaddim ta' Servizz Regolari tat-Tbaħħir, jiġifieri l-bastimenti awtorizzati li prinċipalment iġorru merkanzija tal-Unjoni li jidħlu fuq bażi regolari fil-portijiet tal-UE biss, ġiet adottata. Skont ir-regoli l-ġodda, li japplikaw mill-1 ta’ Marzu 2014, l-istatus ta’ Servizz Regolari tat-Tbaħħir se jsir aktar attraenti. L-ewwel nett, il-perjodu ta’ konsultazzjoni wara applikazzjoni tnaqqas minn 45 għal 15-il jum. It-tieni nett, il-kumpaniji tat-tbaħħir għandhom il-possibilità li jinkludu mill-bidu mhux biss l-Istati Membri li huma effettivament kkonċernati mis-servizz iżda wkoll dawk l-Istati Membri li jistgħu potenzjalment ikunu kkonċernati fil-futur. Billi l-maġġoranza tal-bastimenti ta’ spiss jidħlu f'portijiet ta’ pajjiżi terzi u jġorru merkanzija kemm tal-Unjoni kif ukoll mhux tal-Unjoni, dawn jew jiġu esklużi mis-Servizz tat-Tbaħħir Regolari jew tista’ ma tkunx simplifikazzjoni xierqa għalihom. Biex it-trasport marittimu jisfrutta l-potenzjal sħiħ tiegħu, faċilitazzjoni reali għandha tkopri wkoll dan it-tip ta’ servizz tat-tbaħħir. Għal dan l-għan, il-Kummissjoni qed tiżviluppa eManifest bħala t-tieni miżura. Fl-ewwel fażi, eManifest, meta jiġi ppreżentat f’port tal-UE, se jippermetti lid-dwana li tiddetermina faċilment l-istatus tal-merkanzija, sabiex jitnaqqsu l-kontrolli doganali. Anke jekk bastiment ikun daħal f’port ta’ pajjiż terz iżda l-merkanzija tal-Unjoni tkun baqgħet abbord, se jkun iktar faċli li juru l-istatus tal-Unjoni tagħhom, u b'hekk ikunu jistgħu jkomplu fi triqithom aktar malajr. L-eManifest għandu jkun lest biex jiġi applikat minn Ġunju 2015. Fir-rigward tat-trasport tal-passiġġieri, ġew introdotti xi simplifikazzjonijiet fil-Kodiċi tal-Fruntieri ta’ Schengen. Mad-dħul ta’ bastiment f’port tal-UE, il-kontroll tal-fruntieri jirrikjedi t-twettiq ta’ ċerti formalitajiet bħalma hija t-trażmissjoni tal-listi tal-passiġġieri u tal-membri tal-ekwipaġġ. Dan japplika meta bastiment jasal minn jew jitlaq lejn port ieħor tal-UE jew port ta’ pajjiż terz. Ir-Regolament (KE) Nru 562/2006 tal-Parlament Ewropew u tal-Kunsill tal-15 ta’ Marzu 2006 li jistabbilixxi Kodiċi Komunitarju dwar ir-regoli li jirregolaw il-moviment ta’ persuni minn naħa għal oħra tal-fruntiera (Kodiċi tal-Fruntieri ta Schengen)[16], kif emendat bir-Regolament Nru 610/2013[17], jipprovdi għall-faċilitazzjoni ta’ dawn il-proċeduri għall-bastimenti tal-kruċieri, dgħajjes tad-divertiment u konnessjonijiet bil-bastiment, fost l-oħrajn li jallinjaw il-limiti ta’ żmien biex jintbagħtu l-listi mal-limiti stabbiliti fid-Direttiva dwar il-Formalitajiet tar-Rappurtar. 4.3. L-estensjoni possibbli tas-simplifikazzjoni introdotta mid-Direttiva dwar il-Formalitajiet tar-Rappurtar għall-passaġġi fuq l-ilma interni u l-kompatibbiltà tal-proċess ta’ trażmissjoni tad-dejta elettronika mas-Servizzi tal-Informazzjoni tax-Xmajjar (RIS) Is-settur tat-trasport marittimu u dak tat-trasport fuq il-passaġġi fuq l-ilma interni huma setturi differenti u separati. Is-settur tat-trasport marittimu diġà huwa rregolat b’mod komprensiv mill-UE u minn regoli internazzjonali u proċeduri amministrattivi obbligatorji, inklużi settijiet ta’ informazzjoni u obbligi ta’ rappurtar. Is-settur tal-passaġġi fuq l-ilma interni, min-naħa l-oħra, mhuwiex daqshekk irregolat. Id-Direttiva 2005/44/KE tal-Parlament Ewropew u tal-Kunsill dwar is-Servizzi Armonizzati ta' Informazzjoni tax-Xmajjar (RIS) f'passaġġi fuq l-ilma interni fil-Komunità[18] u l-ispeċifikazzjonijiet tekniċi sussegwenti għar-rappurtar elettroniku dwar il-bastimenti fin-navigazzjoni interna deskritti fir-Regolament tal-Kummissjoni Nru 164/2010[19] jiddefinixxu r-regoli u l-istandards għar-rappurtar elettroniku u t-trażmissjoni tad-dejta bejn l-Istati Membri, li għandhom jintużaw meta r-rappurtar dwar il-bastimenti jkun rekwiżit mir-regolamenti nazzjonali jew internazzjonali. Barra minn hekk, il-Kummissjoni Ċentrali għan-Navigazzjoni fuq ir-Rin introduċiet rappurtar elettroniku obbligatorju għal ċerti bastimenti li jkunu qed iġorru kontenituri fuq ir-Rin mill-1 ta’ Jannar 2010 u skambju internazzjonali tad-dejta jiġi implimentat bejn il-Ġermanja u l-Pajjiżi l-Baxxi. Sadanittant, is-settur tat-trasport marittimu żviluppa mekkaniżmu għall-iskambju tad-dejta stabbiliti sew bħas-sistema SafeSeaNet. Barra minn hekk, id-Direttiva dwar il-Formalitajiet tar-Rappurtar issa tipprevedi s-single windows nazzjonali bħala mod sempliċi u effiċjenti biex tinbagħat l-informazzjoni meħtieġa għal skopijiet differenti. It-trażmissjoni elettronika tad-dejta għas-settur tat-trasport fuq il-passaġġi tal-ilma interni huwa organizzat permezz tas-sistema RIS, iżda mingħajr punt ta’ dħul wieħed għall-informazzjoni u mingħajr mekkaniżmu ta’ skambju avvanzat komparabbli ma’ dak tas-sistema SafeSeaNet. Is-simplifikazzjonijiet tal-formalitajiet tar-rappurtar għas-settur marittimu jistgħu jiġu estiżi għas-settur tal-passaġġi fuq l-ilma interni, iżda dan jirrikjedi (1) li jiġu armonizzati s-settijiet tal-informazzjoni użati fis-settur tat-trasport marittimu ma’ dawk użati fis-settur tal-passaġġi fuq l-ilma interni, u (2) reviżjoni tal-organizzazzjoni tal-iskambju tad-dejta elettronika u possibbilment ukoll tal-qafas legali għar-rappurtar elettroniku għas-settur tal-passaġġi fuq l-ilma interni. Barra minn hekk, ikollu jiġi stabbilit pjan ta’ azzjoni b'fażijiet differenti u strutturat sew b’kalendarju realistiku, bl-appoġġ tal-partijiet interessati kkonċernati kollha. 5. Konklużjonijiet Il-proċess ta’ implimentazzjoni tad-Direttiva dwar il-Formalitajiet tar-Rappurtar għadu għaddej u l-istabbiliment finali tas-Single Windows Nazzjonali għandu jsir biss sa Ġunju 2015. Madankollu, diġà jistgħu jsiru xi osservazzjonijiet abbażi tal-konklużjonijiet tar-rapport tal-konsulent u wara diskussjonijiet mal-Istati Membri u l-partijiet interessati fil-qafas tal-grupp eMS. Hemm ħafna awtoritajiet u partijiet interessati differenti b’diversi funzjonijiet, kompetenzi u responsabbiltajiet involuti fl-istabbiliment tas-single window nazzjonali. Il-kooperazzjoni bejniethom, kemm fil-livell tal-UE kif ukoll fil-livell nazzjonali, hija essenzjali u għandha tissaħħaħ. Biex tiġi massimizzata l-effiċjenza u biex tiġi evitata d-duplikazzjoni tal-isforzi, hemm tendenza li wieħed jibni fuq il-pjattaformi, is-soluzzjonijiet tekniċi u l-istandardizzazzjoni eżistenti, ukoll sabiex jintużaw l-investimenti fis-sistemi li diġà saru. Madankollu, meta wieħed jibni fuq is-sistemi eżistenti, m’għandux jinsa r-rekwiżiti tad-Direttiva, u għandu jiżgura li jiġu ssodisfati korrettament. Għalhekk, l-Istati Membri għandhom jevalwaw bir-reqqa s-sistemi attwali tagħhom, jipparteċipaw b’mod attiv fil-ħidma tal-grupp eMS, u jimplimentaw l-ispeċifikazzjonijiet funzjonali u tekniċi korrettament u kif diskuss fi ħdan il-grupp eMS. Barra minn hekk, jista' jittieħed benefiċċju mix-xogħol li sar fil-proġett ta' dimostrazzjoni IMP u l-proġett AnNa. Iż-żewġ proġetti joffru soluzzjonijiet prattiċi għall-implimentazzjoni tas-single window nazzjonali. Hemm ħtieġa għal appoġġ kontinwu għall-proċess ta’ implimentazzjoni għall-istabbiliment tas-single window nazzjonali fl-iskeda ta’ żmien stipulata. Jeħtieġ li l-ispeċifikazzjonijiet funzjonali u tekniċi jiġu żviluppati malajr kemm jista’ jkun. F’dan ir-rigward, l-iżvilupp tal-eManifest, li jikkonsisti fil-biċċa l-kbira tal-volum li jrid jiddaħħal fis-single window, huwa fattur importanti. L-Istati Membri qed jistennew li jiffinalizzaw l-implimentazzjoni tal-ICT tas-single window nazzjonali qabel ma jkun hemm stampa ċara dwar is-sett tad-dejta tal-eManifest. Huwa mistenni li ssir votazzjoni fil-Kumitat tal-Kodiċi Doganali tal-Komunità kompetenti dwar il-qafas legali meħtieġ sa nofs l-2014. Fir-rigward tar-rekwiżiti tar-rappurtar l-oħrajn wieħed jista' jasal għall-konklużjonijiet li ġejjin: · Illum ma hemmx biżżejjed informazzjoni dettaljata disponibbli dwar it-traffiku/il-movimenti tal-bastimenti minn port tal-UE għall-ieħor, jew dwar il-bastimenti li jidħlu b'mod intermedjat f’portijiet ta’ pajjiżi terzi jew f'żoni ħielsa. Madankollu, hemm possibiltajiet identifikati biex tinġabar aktar informazzjoni fil-ġejjieni. Il-Kummissjoni se teżamina dawn il-possibilitajiet u se tara jekk dawn jistgħux jgħinu, u kif, biex jittejbu l-kwalità u d-disponibbiltà tal-istatistika. · L-aħjar użu tat-tbaħħir għandu jiġi stimulat bl-evitar jew is-simplifikar tal-formalitajiet għall-bastimenti li jidħlu f’port f’pajjiż terz jew f'żona libera. L-inizjattiva riċenti "Blue Belt" u l-iżvilupp tal-eManifest, ladarba jiġu implimentati, għandhom ikunu pass kbir f’din id-direzzjoni. Bħala l-pass li jmiss, il-Kummissjoni għandha teżamina l-possibbiltà li timplimenta aktar miżuri ta’ simplifikazzjoni eż. billi żżid iktar funzjonalitajiet (tad-dwana) fl-eManifest. · Hija possibbiltà fattibbli li s-simplifikazzjoni prevista mid-Direttiva dwar il-Formalitajiet tar-Rappurtar tiġi estiża għat-trasport fuq il-passaġġi fuq l-ilma interni u li r-RIS titqabbel mas-sistema SafeSeaNet, anke jekk f'ċerti kundizzjonijiet. Il-Kummissjoni se tikkunsidra dawn il-kwistjonijiet u, jekk ikun xieraq, tindirizzahom fil-qafas tar-reviżjoni tal-politika tar-RIS li jmiss u tal-inizjattiva e-freight. 6. Prospetti għall-ġejjieni Il-politiki tal-UE kollha qed jenfasizzaw il-bżonn li jsir użu aktar effiċjenti mir-riżorsi u l-bżonn li tiġi żgurata l-kompetittività tal-industrija Ewropea tat-trasport u tal-kummerċ b’mod ġenerali. Il-Kummissjoni temmen li element wieħed importanti biex jintlaħqu dawn l-għanijiet huwa li jsir użu aħjar mill-informazzjoni elettronika. Is-single windows nazzjonali se joħolqu ambjenti ta’ skambju ta’ informazzjoni fil-livelli nazzjonali u orizzontali, li jippermettu lill-awtoritajiet nazzjonali li jkollhom aċċess għall-informazzjoni rilevanti kollha dwar it-tbaħħir permezz ta’ punt uniku, filwaqt li l-industrija jkollha tibgħat l-informazzjoni darba biss. Bl-appoġġ tas-sistema SafeSeaNet, l-informazzjoni rilevanti tista’ u ser tinqasam bejn is-single windows nazzjonali u konsegwentement bejn l-Istati Membri. Flimkien, is-single windows nazzjonali u l-pjattaforma SafeSeaNet jiffurmaw u jipprovdu qafas reali għall-ġbir u l-iskambju tad-dejta marittima, joffru servizzi u jaqdu firxa wiesgħa ta’ funzjonijiet u ħtiġijiet marittimi relatati. Tabilħaqq, is-sistema SafeSeaNet qed tiżviluppa u kapaċi tipprovdi servizzi marittimi integrati, li jintegraw AIS terrestri u tas-satellita u LRIT u immaġni satellitari. Barra minn hekk, illum il-ġurnata l-informazzjoni mis-sistema SafeSeaNet diġà tintuża għal skopijiet oħra minbarra s-sikurezza marittima, jiġifieri għall-kontroll tal-fruntieri/l-immigrazzjoni mill-Frontex, għas-sorveljanza tas-sajd mill-Aġenzija Ewropea għall-Kontroll tas-Sajd u għal operazzjonijiet tas-sigurtà marittima eż. kontra l-piraterija. Bħalissa għaddejin diskussjonijiet dwar l-użu potenzjali ta’ SafeSeaNet għal funzjonalitajiet oħra bħall-infurzar tal-liġi, il-gwardji kostali u d-dwana. Żvilupp bħal dan għandu jkollu wkoll rwol ċentrali fit-twettiq tal-inizjattiva/azzjoni Ambjent Komuni għall-Qsim tal-Informazzjoni (CISE), li għandha l-għan li tiffaċilita l-iskambju transsettorjali tal-informazzjoni ta’ sorveljanza fil-qasam marittimu, inkluż fis-settur tad-difiża. Is-single window nazzjonali/il-pjattaforma SafeSeaNet diġà jipprovdu parti importanti mill-iskambju tad-dejta u l-informazzjoni, ċentralizzata u deċentralizzata, li jippermetti lill-awtoritajiet nazzjonali biex jibnu fuq is-sistemi u s-soluzzjonijiet eżistenti, sabiex itejbu l-iskambju tal-informazzjoni fil-livell internazzjonali, tal-UE u nazzjonali. F’nofs it-terminu, se jkun meħtieġ xi kjarifiki u aġġustamenti lil-leġiżlazzjoni eżistenti skont l-esperjenza miksuba mill-implimentazzjoni tad-Direttiva dwar il-Formalitajiet tar-Rappurtar u l-esperjenza fl-użu u l-iżvilupp teknoloġiku ulterjuri fl-ambitu tas-SafeSeaNet. Fir-rigward tad-Direttiva dwar il-Formalitajiet tar-Rappurtar u s-single windows nazzjonali, il-kwistjonijiet li ġejjin jistgħu jiġu kkunsidrati, biex iwasslu għal aktar simplifikazzjoni u tnaqqis tal-piż amministrattiv, kemm għall-amministrazzjonijiet kif ukoll għall-industrija marittima: · L-estensjoni tal-kamp ta’ applikazzjoni tad-Direttiva biex tkopri formalitajiet addizzjonali, bħan-notifiki ta’ kontroll tal-Istat tal-port. · Metodoloġija ta’ monitoraġġ għall-implimentazzjoni tas-single windows nazzjonali biex ikomplu jittejbu. · L-armonizzazzjoni tad-dispożizzjonijiet leġiżlattivi, fl-atti legali varji tal-Unjoni li jinkludu obbligi ta’ rappurtar koperti mid-Direttiva dwar il-Formalitajiet tar-Rappurtar, fir-rigward tal-bastimenti li jikkonċernaw u l-eżenzjonijiet. · Ir-reviżjoni tal-Artikolu 9 li jeżenta l-bastimenti involuti fit-trasport marittimu intra-UE minn xi obbligi ta’ rappurtar, billi xi Stati Membri sostnew li xorta jista' jkun meħtieġ xi rappurtar. Ir-reviżjoni tiegħu tista’ twassal għal fehim aħjar dwar kif l-eżenzjonijiet jistgħu jkunu pprovduti għall-bastimenti li jagħmlu kummerċ bejn il-portijiet tal-UE. · L-armonizzazzjoni ulterjuri tal-limiti ta’ żmien għall-obbligi tar-rappurtar fl-atti legali varji tal-Unjoni koperti mid-Direttiva dwar il-Formalitajiet tar-Rappurtar. · L-armonizzazzjoni tal-formalitajiet tar-rappurtar li ġejjin minn rekwiżiti nazzjonali li għandhom jiddaħħlu fis-Single Windows Nazzjonali. · L-użu mill-ġdid tad-dejta fil-livell tal-UE. Barra minn hekk, għandha tiġi analizzata l-possibbiltà li għall-Kummissjoni jiġu introdotti l-possibbiltajiet li jiġu adottati speċifikazzjonijiet legali vinkolanti. Hemm bżonn ċar għal strument vinkolanti, li possibbilment jibni fuq id-Dokument ta’ Kontroll tal-Interface u tal-Funzjonalitajiet (IFCD) fid-Direttiva 2002/59/KE, biex jirregola ċerti funzjonalitajiet (pereżempju għal informazzjoni relatata mal-merkanzija) u ċerti kwistjonijiet ta’ natura teknika bħal, pereżempju, speċifikazzjonijiet tekniċi u kwistjonijiet ta' awtentikazzjoni u drittijiet tal-aċċess li, attwalment, ma jistgħux jiġu sodisfatti fil-qafas legali pprovdut fid-Direttiva dwar il-Formalitajiet tar-Rappurtar. Fir-rigward ta' SafeSeaNet, qed jiġi ppjanat approċċ f’żewġ fażijiet għar-reviżjoni tad-Direttiva 2002/59/KE. L-ewwel fażi hija ffukata fuq l-elementi importanti li jsir użu aħjar mill-informazzjoni elettronika u l-ħolqien ta' interoperabbiltà bejn is-sistemi marittimi u oħrajn rilevanti ta’ monitoraġġ, informazzjoni u rappurtar eżistenti, sabiex jiġu fornuti servizzi marittimi integrati b'SafeSeaNet fil-qalba. L-azzjonijiet ikkunsidrati jinkludu: · L-aġġornament tal-Anness III tad-Direttiva 2002/59/KE, li jagħmel użu mill-avvanzi teknoloġiċi b'SafeSeaNet permezz tas-servizzi marittimi integrati u, konsegwentement, l-aġġustament tal-prinċipji u l-mandat tal-Grupp ta’ Tmexxija ta’ Livell Għoli. · L-iċċarar tal-integrazzjoni ulterjuri u l-użu tas-single window nazzjonali/tal-pjattaforma SafeSeaNet fir-rigward tal-monitoraġġ u r-rappurtar ambjentali, eż. is-sistemi tal-monitoraġġ u l-informazzjoni tal-Faċilitajiet tar-Riċeviment fil-Portijiet u tat-Tniġġis mill-Bastimenti. It-tieni fażi, reviżjoni kompluta tad-Direttiva, se tqis l-impatt u l-esperjenza mill-implimentazzjoni tad-Direttiva dwar il-Formalitajiet tar-Rappurtar. Barra minn hekk, il-Kummissjoni se tkompli tiżviluppa l-inizjattiva tas-Servizzi Marittimi elettroniċi li għandha l-għan li tottimizza l-proċessi tal-port relatati mal-bastiment u l-merkanzija u t-tnaqqis tal-piż amministrattiv billi tanalizza l-prattiki, il-proċessi u r-regolamenti eżistenti, u billi tipproponi simplifikazzjonijiet li jirriżultaw mill-użu ta’ sistemi elettroniċi eżistenti u emerġenti, mill-iskambju tal-informazzjoni u mit-tneħħija ta’ prassi u regolamenti skaduti. Fil-kuntest ta’ din l-inizjattiva, se jiġu varati diskussjonijiet ma’ esperti li jipprovdu opportunità biex l-industrija tat-trasport marittimu u l-amministrazzjonijiet jaħdmu flimkien biex jidentifikaw l-ostakoli li jxekklu l-kompetittività u l-effiċjenza tas-settur tat-trasport marittimu Ewropew u biex jiġu identifikati ideat promettenti għat-titjib tas-sitwazzjoni attwali. Mill-perspettiva tal-loġistika, il-Kummissjoni ser tniedi l-politika e-Freight li għandha l-għan li tgħaqqad il-partijiet interessati għal aċċess u użu effiċjenti tal-informazzjoni fit-trasport tal-merkanzija, mhux biss fit-trasport marittimu iżda fil-modi kollha tat-trasport. e-Freight għandha tliet għanijiet: il-qlib tabilħaqq minn dokumenti tal-karti għal dokumenti elettroniċi, is-simplifikazzjoni tal-proċeduri u l-evitar tar-ripetizzjoni fid-dħul tad-dejta f'sistemi differenti, u l-integrazzjoni tal-informazzjoni minn sorsi u livelli differenti. Se jinħolqu opportunitajiet ġodda tan-negozju. B’mod aktar speċifiku, fir-rigward tal-formalitajiet tar-rappurtar, id-Direttiva dwar il-Formalitajiet tar-Rappurtar u inizjattivi politiċi bħal Servizzi Marittimi Elettroniċi u Blue Belt għandhom jiġu kkumplimentati bl-għodod tekniċi u l-kapaċitajiet ta’ koordinazzjoni li se jiġu żviluppati fi ħdan l-inizjattiva e-Freight. L-estensjoni tal-użu mill-ġdid tad-dejta se tagħmel is-sottomissjoni mill-kummerċ lill-awtoritajiet ta’ sett wieħed ta’ informazzjoni biżżejjed biex taqdi l-bżonnijiet tad-dwana, tat-trasport u l-għanijiet l-oħra fil-modi kollha tat-trasport. L-istabbiliment tas-single windows nazzjonali u d-disponibbiltà ta’ sistemi elettroniċi ta’ skambju u informazzjoni fil-qasam marittimu diġà huma passi importanti, iżda jeħtieġ li naħsbu fil-futur. Il-ġenerazzjoni li jmiss tas-sistema ta' informazzjoni u skambju marittimu, li tikkombina u tibni fuq is-Single Windows Nazzjonali, is-sistema SafeSeaNet u l-inizjattiva Servizzi Marittimi Elettroniċi, għandha tibbenefika lil diversi funzjonijiet marittimi u taqdi l-ħtiġijiet fil-livell nazzjonali u dak tal-UE, u b’hekk tkompli ssaħħaħ is-sigurtà marittima u d-dimensjoni tat-trasport u t-traffiku, kif ukoll l-aspetti tal-faċilitazzjoni tal-kummerċ. Dan għandu jrawwem approċċ aktar ħolistiku li jikkontribwixxi għall-ksib tal-għanijiet ġenerali tat-trasport tal-White Paper tal-Kummissjoni dwar it-Trasport. [1] ĠU L 290, 29.10.2010. [2] http://ec.europa.eu/transport/modes/maritime/studies/doc/2013-12-reporting-obligation-2010l0065- final-report.pdf [3] COM(2009) 10 finali tat-21.1.2009. [4] ĠU L 208, 5.8.2002. [5] SafeSeaNet hija sistema elettronika ta' rappurtar u skambju tal-informazzjoni għat-traffiku tal-bastimenti, ospitata u żviluppata teknikament mill-EMSA. Fost l-oħrajn, din tipprovdi l-identifikazzjoni, il-pożizzjoni u l-istatus ta' bastiment, il-ħinijiet tat-tluq u l-wasla, ir-rapporti tal-inċidenti u d-dettalji dwar merkanzija perikoluża. [6] COM(2012) 573 finali, 3.10.2012. [7] COM(2013) 510 finali, 8.7.2013. [8] ĠU L 23, 26.1.2008. [9] www.annamsw.eu. [10] Barra minn hekk, l-Islanda, l-Iżrael, il-Montenegro u n-Norveġja għandhom status ta’ osservaturi wkoll. [11] CESMA (Confederation of European Shipmasters’ Associations), CLECAT (European organisation for freight forwarding, logistics and customs), FIATA (International Federation of Freight Forwarders Associations), ECASBA (European Community Association of Ship brokers and agents), ECSA (European Community Shipowners’ Association), EHMC (European Harbour Masters’ Committee), EPCSA (European Port Community Systems Association), ESPO (European Sea Port Association), WSC (World Shipping Council) u WCO (World Customs Organisation) [12] ĠU L 141/29, 6.6.2009. [13] Il-Grupp ta' Ħidma dwar l-Istatistika tat-Trasport Marittimu huwa grupp ta' esperti tal-Kummissjoni li jagħti pariri lill-Kummissjoni dwar kwistjonijiet marbuta maż-żona kkonċernata, jistabbilixxi kooperazzjoni mill-qrib mal-istituzzjonijiet tal-istatistika tal-Istati Membri u l-Kummissjoni, u jiffaċilita l-iskambju ta' informazzjoni, esperjenzi u prassi tajba. [14] AIS ġiet introdotta mill-Konvenzjoni Internazzjonali għas-Salvagwardja tal-Ħajja Umana fuq il-Baħar (SOLAS), kif emendata, u tirrikjedi li l-bastimenti kollha jkollhom sistemi ta' identifikazzjoni awtomatika li kapaċi jagħtu informazzjoni dwar il-bastiment lil bastimenti oħra u lill-awtoritajiet kostali awtomatikament. [15] LRIT ġiet introdotta minn SOLAS, kif emendat. L-għan ewlieni tar-rapporti LRIT dwar il-pożizzjoni tal-bastimenti huwa biex Gvern Kontraenti fil-Konvenzjoni jkun jista' jikseb l-identità tal-bastiment u l-informazzjoni dwar fejn jinsab f'biżżejjed ħin biex jevalwa r-riskju lis-sigurtà ta' bastiment lil hinn mill-kosta tiegħu u, jekk ikun hemm bżonn, jirreaġixxi biex inaqqas ir-riskji. [16] ĠU L 105/1, 13.4.2006 [17] ĠU L 182/1, 29.6.2013 [18] ĠU L 255/152, 30.9.2005. [19] ĠU L 57/1, 6.3.2010. ANNESS I: Il-funzjonament tal-grupp tal-eMS Sabiex jiddiskutu suġġetti u formalitajiet speċifiċi mal-awtoritajiet amministrattivi differenti, il-grupp tal-eMS ħoloq tmien sottogruppi speċifiċi: (1) Is-Sottogrupp Marittimu Ġenerali: in-notifika qabel id-dħul fil-portijiet, in-notifika ta' merkanzija perikoluża jew li tniġġes, il-formola FAL nru 1 (dikjarazzjoni ġenerali) u l-formola FAL nru 7 (manifest tal-merkanzija perikoluża) (2) Is-sottogrupp tad-dwana: dikjarazzjoni sommarja tad-dħul, il-formola FAL nru 2 (dikjarazzjoni tal-merkanzija), il-formola FAL nru 3 (dikjarazzjoni tal-ħażna tal-bastiment) u l-formola FAL nru 4 (dikjarazzjoni tal-proprjetà tal-ekwipaġġ) (3) Is-sottogrupp tal-iskart: notifika tal-iskart u l-fdalijiet (4) Is-sottogrupp tas-sigurtà: notifika tal-informazzjoni dwar is-sigurtà (5) Is-sottogrupp tas-saħħa: dikjarazzjoni marittima tas-saħħa (6) Is-sottogrupp tal-kontroll tal-fruntieri: kontrolli tal-persuni fuq il-fruntiera, il-formola FAL nru 5 (lista tal-ekwipaġġ) u l-formola FAL nru 6 (lista tal-passiġġieri) (7) Is-sottogrupp tal-immappjar tad-dejta u l-funzjonalitajiet (8) Is-sottogrupp tas-Single Window u tal-fluss tad-dejta Il-grupp tal-eMS u s-sottogruppi jiġbru rispettivament il-koordinaturi nazzjonali għall-implimentazzjoni tad-Direttiva u l-awtoritajiet nazzjonali, bħall-awtoritajiet tat-trasport, tad-dwana, tas-saħħa jew tal-kontroll fil-fruntieri, skont id-dejta speċifika li jużaw. Hemm involviment importanti mill-Aġenzija Ewropea għas-Sigurtà Marittima (EMSA), li tappoġġja lill-Kummissjoni u lill-Istati Membri fl-iżvilupp ta’ speċifikazzjonijiet funzjonali u tekniċi, u timmaniġġja proġett ta' dimostrazzjoni. Gruppi ta’ esperti tal-Kummissjoni, bħal pereżempju l-Grupp ta’ Tmexxija ta’ Livell Għoli SafeSeaNet[1] u l-Grupp tad-Dwana Elettronika[2], huma infurmati u kkonsultati rispettivament dwar l-iskambju tad-dejta u l-informazzjoni li għandha x’taqsam mad-dwana. ANNESS II: Pjan direzzjonali (1) Fażi 1: L-iżvilupp ta’ speċifikazzjonijiet funzjonali L-ispeċifikazzjonijiet funzjonali jiddeskrivu dak li huwa meħtieġ minn dawk involuti (l-awtoritajiet u l-industrija) u l-proċessi kif ukoll il-karatteristiċi li jrid ikollha d-dejta mressqa u skambjata. L-ispeċifikazzjonijiet għandhom jgħinu biex jevitaw id-duplikazzjoni u l-inkonsistenzi, u se jippermettu aktar stimi preċiżi tax-xogħol u r-riżorsi meħtieġa. Dawn se jipprovdu idea preċiża tal-problemi li għandhom jiġu solvuti sabiex l-arkitetti tas-sistema jkunu jistgħu jfasslu s-sistema b’mod effiċjenti u jagħmlu stima tal-ispiża tal-alternattivi. Barra minn hekk, l-ispeċifikazzjonijiet se jipprovdi gwida li dawk li se jittestjaw is-sistema għall-verifika ta’ kull rekwiżit tekniku. L-ispeċifikazzjonijiet funzjonali fihom l-elementi li ġejjin: definizzjoni tas-single window u l-fluss tad-dejta, ir-regoli tan-negozju għal kull formalità tar-rappurtar, l-armonizzazzjoni tar-regoli tan-negozju u mappa tas-sett tad-dejta. (2) Fażi 2: L-iżvilupp tal-Ispeċifikazzjonijiet Tekniċi L-ispeċifikazzjonijiet tekniċi jiddefinixxu l-interfaċċja bejn is-single window u l-konnessjonijiet tan-netwerk relatati, inklużi l-istruttura tas-sistema, l-interfaċċji u r-rekwiżiti tal-prestazzjoni. Dawn jinkludu linji gwida għall-interfaċċja bejn l-industrija tat-tbaħħir u s-single window, kif ukoll għal dik bejn is-single window u s-sistema SafeSeaNet, il-funzjonalitajiet obbligatorji tas-single window inklużi l-kwalità tad-dejta u l-ġestjoni tad-drittijiet tal-aċċess, l-awtentikazzjoni tal-utent, l-ikkummissjonar tal-pjanijiet tat-testijiet u repożitorju ta' informazzjoni dwar il-bastimenti. Flimkien, l-ispeċifikazzjonijiet funzjonali u tekniċi jiffurmaw il-linji gwida tal-implimentazzjoni. Il-linji gwida tas-Single Window Nazzjonali jipprovdu definizzjoni tal-funzjonalitajiet minimi meħtieġa li s-single window nazzjonali għandha tkun kompatibbli magħhom. Jipprovdu wkoll definizzjoni tal-funzjonalitajiet li jistgħu jiġu implimentati mill-Istati Membri skont id-dispożizzjonijiet leġiżlattivi nazzjonali tagħhom. Ir-rekwiżiti minimi huma kkwalifikati bħala obbligatorja fil-linji gwida; l-oħrajn huma fakultattivi. (3) Fażi 3: L-implimentazzjoni teknika F'din il-fażi, is-sistemi nazzjonali u ċentrali għandhom jiġu implimentati mill-Istati Membri u l-EMSA wara l-ispeċifikazzjonijiet funzjonali u tekniċi miftiehma fil-fażi 1 u 2. (4) Fażi 4: Ittestjar Fil-fażi tal-ittestjar se jsiru testijiet funzjonali u mhux funzjonali. It-testijiet funzjonali se jivverifikaw l-azzjonijiet tal-funzjonijiet speċifikati fl-ispeċifikazzjonijiet funzjonali. It-testijiet funzjonali għandhom it-tendenza li jwieġbu mistoqsijiet bħal “l-utent jista' jagħmel hekk?” jew “din il-karatteristika partikolari taħdem?”. L-ittestjar mhux funzjonali jirreferi għal aspetti bħall-iskalabbiltà jew rendiment ieħor, l-imġiba f'ċerti restrizzjonijiet jew kundizzjonijiet ta’ sigurtà. (5) Fażi 5: Il-fażi operattiva inizjali F'din l-aħħar fażi, l-implimentazzjoni nazzjonali se tiġi riveduta fid-dawl tar-rekwiżiti legali u tekniċi. [1] Id-Deċiżjoni tal-Kummissjoni 2009/584/KE tal-31 ta' Lulju 2009 (ĠU L 201/63, 1.8.2009) dwar l-istabbiliment ta’ Grupp ta’ Tmexxija ta’ Livell Għoli dwar is-SafeSeaNet li jinkludi l-Istati Membri kollha tal-UE u l-Kummissjoni [2] Il-grupp tad-Dwana Elettronika huwa grupp ta' esperti tal-Kummissjoni kkonċernati bl-implimentazzjoni tal-politika tal-istrateġija tad-dwana elettronika.